วิกฤตศก.-งบช้าตัวปัญหาของไทย
ผวาวิกฤตต่างชาติงบประมาณทุบเศรษฐกิจไทยเดี้ยง
11 ส.ค. 2554

ผวาวิกฤตต่างชาติงบประมาณทุบเศรษฐกิจไทยเดี้ยง
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า สศค.จะปรับประมาณการเศรษฐกิจไทย 2554 ใหม่ในวันที่ 29 มิ.ย.นี้ โดยเชื่อว่าเศรษฐกิจของไทยทั้งปีจะขยายตัวได้ 45% เนื่องจากเศรษฐกิจไทยมีแนวโน้มที่ดี การส่งออก การบริโภคภายในประเทศยังขยายตัว
อย่างไรก็ตาม เศรษฐกิจไทยยังมีปัจจัยสุ่มเสี่ยงอยู่ในช่วงครึ่งปีหลังหลายเรื่อง ซึ่งจะมีผลต่อการขยายตัว โดยเฉพาะปัจจัยจากต่างประเทศ ทั้งเรื่องความผันผวนของค่าเงินเหรียญสหรัฐและค่าเงินบาท ปัญหาเศรษฐกิจของจีนและญี่ปุ่นที่ยังไม่มีการฟื้นตัวอย่างที่คาดไว้ ทำให้กองทุน การเงินระหว่างประเทศ (ไอเอ็มเอฟ) ก็ออกมาคาดการณ์แล้วว่าเศรษฐกิจโลกจะขยายตัวลดลง 0.1% 
นอกจากนี้ ยังมีวิกฤตเศรษฐกิจในกลุ่มประเทศยุโรป เช่น กรีซ อิตาลี สเปน ขณะที่ประเทศจีนก็เริ่มมีปัญหาเงินเฟ้อ ทำให้ต้องปรับขึ้นดอกเบี้ย จะส่งผลให้เศรษฐกิจชะลอ สิ่งเหล่านี้จะส่งผลต่อการค้ากับไทย
“สหรัฐและญี่ปุ่นถือเป็นคู่ค้าส่งออกสำคัญเป็นอันดับที่ 2 และ 3 ของไทย หรือคิดเป็น 10.5% และ 10.3% ของมูลค่าส่งออกทั้งหมด หากประเทศเหล่านี้มีปัญหาไทยก็เจอดี” นายนริศ กล่าว 
สำหรับปัจจัยเสี่ยงภายในประเทศ มีเงินเฟ้อ ค่าจ้างเพิ่ม การขาดแคลนแรงงาน ปัญหาการเมือง และภัยพิบัติธรรมชาติ
นายนริศ กล่าวว่า เศรษฐกิจยังมีความเสี่ยงจากการที่รัฐบาลเข้ามาทำงบประมาณปี 2555 เพื่อเริ่มใช้ในเดือน ต.ค. 2554 นี้ได้ทัน เพราะเชื่อว่ากว่าจะมีการจัดตั้งรัฐบาลเป็นทางการ น่าจะแล้วเสร็จในเดือน ส.ค. จึงเหลือเวลาทำงบประมาณน้อยมาก ทำให้เมื่องบประมาณผ่านการพิจารณา รัฐบาลใหม่ก็ต้องเร่งรัดการใช้จ่ายให้ทันเพื่อกระตุ้นเศรษฐกิจ ซึ่งจะต้องมีแผนการใช้จ่าย การลงทุนที่ชัดเจน เพื่อให้เกิดความรวดเร็วในการอัดฉีดเงิน
ทั้งนี้ นโยบายหาเสียงของพรรคการเมือง ทำให้การจัดทำงบประมาณมีความยากมากขึ้น เพราะมีทั้งเรื่องแผนการลงทุนโครงการขนาดใหญ่ การขึ้นเงินเดือน ที่ต้องใช้เม็ดเงินงบประมาณจำนวนมาก ขณะเดียวกันก็จะมีการลดภาษีอีกหลายรายการที่จะสูญเสียรายได้ไปมาก ดังนั้นการทำงบประมาณต้องควบคุมให้สอดคล้องระหว่างรายรับกับรายจ่าย เนื่องจากการขาดดุลงบประมาณทำได้ไม่มาก เพราะมีกฎหมายกำหนดไว้